KIRJALLINEN KYSYMYS P-1350/98

esittäjä(t): Ernesto Caccavale (UPE) komissiolle

(27. huhtikuuta 1998)

Aihe: Syrjintä avoimissa kilpailuissa KOM/A/8/98 ja KOM/A/11/98

Maaliskuun 31 päivänä 1998 päivätyssä Euroopan yhteisöjen virallisessa lehdessä julkaistiin ilmoitus kilpailusta hallintovirkamiesten (A6/A7) ja apulaishallintovirkamiesten (A8) rekrytoimiseksi Euroopan komissioon. Ensin mainittuun korkeamman tason virkaan edellytetään ylemmän korkeakoulututkinnon lisäksi alan ammattikokemusta. Jälkimmäiseen sen sijaan vaaditaan ainoastaan todistusta tutkinnosta, tässä tapauksessa korkeakoulututkinnosta. Apulaishallintovirkamiehiksi hakeville asetetaan myös lisävaatimus, jonka mukaan kilpailuun oikeuttava korkeakoulututkinto on täytynyt suorittaa 4.5.1995 jälkeen. Edellinen kilpailuilmoitus julkaistiin vuonna 1993.

Näin ollen, paradoksaalisesti, ensimmäistä työpaikkaansa hakeva tai työttömänä oleva henkilö, joka on suorittanut korkeakoulututkinnon ennen 4.5.1995, ei voi hakea A8 -virkaa komissiossa, A6/A7 -virasta puhumattakaan. Lisäksi vuoden 1993 jälkeen korkeakoulututkintonsa suorittaneella henkilöllä ei ole ollut mahdollisuutta osallistua edelliseen kilpailuun.

Voiko komissio edellä esitetyn perusteella vastata seuraaviin kysymyksiin:

1. Mihin toimiin komissio aikoo ryhtyä tämän ilmeisen syrjinnän lopettamiseksi?

2. Voiko komissio muussa tapauksessa perustella täydellisesti ja selkeästi, minkä vuoksi vuoden 1993 jälkeen ja ennen 4.5.1995 korkeakoulututkinnon suorittaneet työttömät nuoret eivät voi enää nauttia yhtäläistä mahdollisuuksista, joita komissio laajalti mainostaa Euroopan kansalaisten varoilla maksetuissa tiedotuskampanjoissa?

3. Voiko komissio lopuksi ilmoittaa, kuka maksaa kaikki hallinnolliset ja oikeudelliset kulut, jotka aiheutuvat siitä suuresta määrästä syrjintää koskevia valituksia, joita kilpailuihin osallistumisen edellytykset nykyisin täyttämättömät korkeakoulututkinnon suorittaneet henkilöt hyvin todennäköisesti esittävät?

Komission jäsenen Erkki Liikasenkomission puolesta antama vastaus

(19. toukokuuta 1998)

Komissio julkaisi 31. maaliskuuta 1998 ilmoituksen avoimista kilpailuista seuraavilla aloilla: talous- ja tilastotiede, ulkosuhteet ja kehitysapu, oikeustiede ja julkishallinto. Talous- ja tilastotieteen sekä oikeustieteen ja julkishallinnon aloilla järjestetään A8- ja A7/6 -kilpailu ulkosuhteiden ja kehitysavun alalla ainoastaan A7/6 -kilpailu.

Nämä kilpailut on tarkoitettu hakijoille, joilla on paras mahdollinen akateeminen koulutus ja joilla on työkokemusta kyseisillä aloilla. A7/6 -kilpailuun osallistuvilla on oltava korkeakoulututkinnon suorittamisen jälkeen hankittu vähintään 3 vuoden työkokemus, josta vähintään 2 vuotta valittuun kilpailuun liittyvältä alalta. A8 -kilpailuun osallistuvilta ei vaadita työkokemusta, mutta kilpailuun osallistumiseksi vaadittu korkeakoulututkinto on täytynyt suorittaa 4. toukokuuta 1995 jälkeen. Näin voidaan varmistaa, että hakijat ovat äskettäin valmistuneita, ja komissio voi näin ollen hyötyä alojen uusimmista kehityksistä. Näillä kilpailuilla komissio pyrkii varmistamaan, että valituksi tulee sekä virkamiehiä, joilla on jo vankkaa työkokemusta että virkamiehiä, jotka ovat vastikään valmistuneet.

On varmastikin henkilöitä, joilla ei ole vaadittavaa työkokemusta tai jotka ovat suorittaneet tutkintonsa ennen ilmoitettua päivämäärää. On kuitenkin muistettava, että kilpailuilmoituksen mukaan työkokemuksena otetaan huomioon myös erikoistumisjaksot ja ammatilliseen kehittymiseen tähtäävät harjoittelujaksot sekä täydennyskoulutus-, opinto- ja tutkimusjaksot, jotka valmistavat kilpailuilmoituksessa määriteltyihin tehtäviin. Näin kilpailuihin voivat osallistua myös henkilöt, joilla ei ole varsinaista työkokemusta, mutta jotka ovat jatkaneet opintojaan tai ammatillista täydennyskoulutusta erityisesti kilpailun aloilla.

Toisaalta on otettava huomioon, että komissio ottaa palvelukseen toimielimen tarpeiden mukaan, ei vuosittain, ja että kilpailun ei edellytetä olevan avoin kaikille edellisen kilpailun jälkeen valmistuneille. Täytyy myös muistaa, että tämänkaltaiset kilpailut kiinnostavat monia hakijoita. Vastaaviin kilpailuihin tuli viimeksi 55 000 hakemusta.

Komissio katsoo, että kyseisellä ilmoituksella taataan, että kilpailuun osallistuvat sellaiset hakijat, jotka parhaiten vastaavat komission tarpeita, ja että kelpoisuusehdot täyttäviä hakijoita kohdellaan tasa-arvoisesti.